MFCชูไฮดิวิเดนด์สุดแจ่ม
ผลงานดีต่อเนื่อง3ปีปันผลจ่อพันล.บัวหลวงเน้นปลอดภัยลุยตราสารรัฐ
31 ก.ค. 2555

ผลงานดีต่อเนื่อง3ปีปันผลจ่อพันล.บัวหลวงเน้นปลอดภัยลุยตราสารรัฐ
MFC ชู HIDIV ผลงานดีต่อเนื่อง 3 ปีปันผลเกือบพันล้าน ชี้จังหวะหุ้นร่วงโอกาสลงทุน “บัวหลวง” เปิดตัวกองทุนพันธบัตรรัฐ เน้นปลอดภัย พักเงินช่วงสั้น
น.ส.ประภา ปูรณโชติ กรรมการผู้จัดการ บริษัทหลักทรัพย์จัดการกองทุน (บลจ.) เอ็มเอฟซี เปิดเผยว่า ฝ่ายตราสารทุนของบริษัทคาดว่าตลาดหลักทรัพย์ยังมีแนวโน้มที่ดีในระยะยาว เนื่องจากการฟื้นตัวของเศรษฐกิจและการขยายตัวของกำไรที่โดดเด่นของบริษัทจดทะเบียน แม้ขณะนี้ดัชนีตลาดหลักทรัพย์จะผันผวน แต่นักลงทุนสามารถหาจังหวะการลงทุนได้ในช่วงดัชนีปรับตัวลดลง โดยแนะนำกองทุนเปิดเอ็มเอฟซี ไฮดิวิเดนด์ ฟันด์ (HIDIV) 
“กองทุน HIDIV มีผลงานชนะเกณฑ์มาตรฐานกองทุนมาโดยตลอดทุกช่วงเวลาและปันผลต่อเนื่อง ซึ่งเป็นผลมาจากการคัดเลือกหุ้นที่มีการจ่ายเงินปันผลดีและเหมาะสมกับภาวะตลาดของผู้จัดการกองทุน” น.ส.ประภา กล่าว
นอกจากนี้ ต้นเดือน ส.ค.นี้ บริษัทเตรียมจ่ายเงินปันผลของกองทุนเป็นครั้งที่ 3 ของปีนี้ให้กับผู้ถือหน่วยลงทุนที่มีชื่อในวันปิดสมุดทะเบียนวันที่ 23 ก.ค. 2555 ในอัตราหน่วยลงทุนละ 0.65 บาท รวมเป็นเงินกว่า 444.55 ล้านบาท และเมื่อรวมกับการจ่ายเงินปันผลตั้งแต่ปี 2552 จนถึงเดือน ส.ค. 2555 จ่ายเงินปันผลรวม 13.05 บาทต่อหน่วยลงทุน หรือ 955.92 ล้านบาท และ ณ วันที่ 27 ก.ค. 2555 กองทุนมีมูลค่าทรัพย์สินสุทธิรวม 2,621.45 ล้านบาท จากวันเริ่มต้น ณ วันที่ 22 ม.ค. 2552 มีมูลค่าทรัพย์สินสุทธิประมาณ 50 ล้านบาท 
สำหรับผลดำเนินงานกองทุน ณ วันที่ 29 มิ.ย. 2555 ย้อนหลัง 3 เดือนเท่ากับ 0.68% ชนะเกณฑ์มาตรฐานกองทุนติดลบ 2.06% ย้อนหลัง 6 เดือนเท่ากับ 21.13% ชนะเกณฑ์มาตรฐานกองทุนอยู่ที่ 14.32% ย้อนหลัง 1 ปีเท่ากับ 23.35% ชนะเกณฑ์มาตรฐานกองทุนอยู่ที่ 12.54% ย้อนหลัง 3 ปีเท่ากับ 152.27% ชนะเกณฑ์มาตรฐานกองทุนอยู่ที่ 100.88% และย้อนหลังตั้งแต่จัดตั้งกองทุนเท่ากับ 219.58% ชนะเกณฑ์มาตรฐานอยู่ที่ 155.33%
ทั้งนี้ ตั้งแต่วันที่ 23 ก.ค.8 ส.ค. 2555 บริษัทยังได้ยกเว้นค่าธรรมเนียมการซื้อขายหน่วยลงทุนของกองทุนจากเดิมคิดอัตรา 0.25% ของมูลค่าหน่วยลงทุน 
ด้านนายวศิน วัฒนวรกิจกุล กรรมการผู้จัดการ กลุ่มธุรกิจกองทุนรวม บลจ.บัวหลวง กล่าวว่า บริษัทได้เปิดขายกองทุนเปิดบัวหลวงตราสารหนี้ภาครัฐ (BTREASURY) ตั้งแต่วันที่ 18 ส.ค. 2555 ลงทุนในตราสารหนี้ภาครัฐไม่น้อยกว่า 80% ของมูลค่าสินทรัพย์สุทธิของกองทุน โดยไม่ลงทุนในต่างประเทศและตราสารที่ลงทุนจะมีอายุเฉลี่ยไม่เกิน 3 เดือน
“กองทุนนี้ตอบโจทย์ลูกค้าที่ต้องการความมั่นใจในการลงทุนผ่านตราสารหนี้ภาครัฐไทย ซึ่งสามารถใช้เพื่อการลงทุนหรือบริหารสภาพคล่องก็ได้ เพราะเปิดให้ซื้อและขายได้ทุกวันทำการ โดยเมื่อขายแล้วลูกค้าจะได้รับเงินในวันทำการถัดไป ขณะเดียวกันยังเพิ่มโอกาสรับผลตอบแทนที่สูงกว่าเงินฝากระยะสั้น” นายวศิน กล่าว 
นายธีรพันธุ์ จิตตาลาน กรรมการบริหารและประธานเจ้าหน้าที่บริหาร บลจ.ฟินันซ่า เปิดเผยว่า ทิศทางดอกเบี้ยยังไม่ชัดเจน ทำให้การลงทุนระยะสั้นยังเป็นตลาดที่เหมาะสม บริษัทจึงออกกองทุนเปิดฟินันซ่าตราสารหนี้พลัส โรล โอเวอร์ 6 เดือน 5 (FAM FIPR 6M5) เสนอขายครั้งแรกวันที่ 31 ก.ค.7 ส.ค. 2555 ลงทุนในตราสารหนี้ทั้งในและต่างประเทศ คาดผลตอบแทน 3.35% ต่อปี สำหรับลงทุน 6 เดือน 
ด้าน บลจ.กรุงศรี เปิดขายกองทุนเปิดกรุงศรีตราสารหนี้ 6M30 (KFFIX6M30) อายุโครงการ 6 เดือน ลงทุนในตราสารหนี้ทั้งในและต่างประเทศ คาดผลตอบแทนประมาณ 3.15% ต่อปี